Predkladacia správa
 
Materiál Správa o bilaterálnej pomoci členských krajín EÚ a Nórskeho kráľovstva Slovenskej republike v roku 2004 bola vypracovaná na základe úlohy  vyplývajúcej z uznesenia vlády SR č. 299/2001 zo 4. apríla 2001, uloženej podpredsedovi vlády SR pre európsku integráciu, ľudské práva a menšiny. 
Zahraničná pomoc členských krajín EÚ prichádza na Slovensko na základe bilaterálnych dohôd a platného legislatívneho dokumentu schváleného vládou toho-ktorého členského štátu, ako je „Memorandum o porozumení“ alebo „Akčný plán“. Zahraničná pomoc z Nórskeho kráľovstva prichádza na Slovensko na základe podpísania dohody medzi EÚ a Nórskym kráľovstvom.
Medzinárodná pomoc poskytovaná Slovensku má charakter bilaterálny alebo multilaterálny. Zdroje z bilaterálnej pomoci sú doplnkovými zdrojmi k multilaterálnej pomoci. Doplnkovosť sa nechápe ako pripojenie bilaterálnych prostriedkov k multilaterálnym, ale ich využitie tam, kde multilaterálne zdroje nemožno použiť. Podmienka nefinancovania toho istého projektu z multilaterálnych a bilaterálnych zdrojov je zakotvená vo všetkých základných dokumentoch a pravidlách poskytovania finančnej pomoci v rámci EÚ. Členské štáty majú spravidla záujem o poskytovanie bilaterálnej pomoci iba v tých oblastiach, kde nie je možné financovanie zo spoločných zdrojov, alebo toto financovanie je nedostatočné, resp. majú na smerovaní pomoci osobitný záujem. 

Orientácia zahraničnej pomoci  vychádza z priorít stanovených vládou SR a jej najväčší objem smeruje do oblasti životného prostredia, rozvoja regiónov, vzdelávania štátnej správy, európskej integrácie, štandardizácie a normalizácie, oblasti infraštruktúry. Významný podiel v zahraničnej pomoci tvorila pomoc reforme verejnej a miestnej samosprávy. Táto pomoc zohráva strategickú úlohu pri formulovaní alternatívnych riešení decentralizácie.

Rozsah bilaterálnej pomoci, ktorú od roku 2001 koordinuje Úrad vlády SR, sa v  roku 2004 zúžil na niekoľko profilujúcich krajín. Rok 2004 bol prechodovým rokom, kedy ešte dobiehali programy predvstupovej pomoci, ale niektoré krajiny už veľmi pohotovo zareagovali na fakt, že Slovensko sa stalo členskou krajinou EÚ a vzájomná spolupráca prebiehala na inej úrovni. Prvá z členských krajín EÚ na tento fakt zareagovala vláda Flámskeho spoločenstva, ktorá už začiatkom júna 2004 podpísala so Slovenskou republikou Program spolupráce a Nórske kráľovstvo, ktoré na základe dohody s EÚ ponúklo SR nový program spolupráce vo forme Nórskeho finančného nástroja.
 
V roku 2004 bolo podporených 244 projektov v rámci bilaterálnej pomoci členských krajín EÚ a Nórskeho kráľovstva. Určité nepresnosti v prehľade vyplývajú zo značnej rôznorodosti foriem spolupráce a z faktu, že v niektorých krajinách nebola vyčíslená predvstupová pomoc. Dá sa konštatovať, že zahraničná pomoc poskytnutá Slovenskej republike v rámci bilaterálnej pomoci krajín EÚ a Nórskeho kráľovstva predstavovala celkový objem 19 016 974EUR, čo je 753 091 189SKK. Bilaterálna pomoc plynúca v rámci bilaterálnej spolupráce s členskými krajinami EÚ a Nórskeho kráľovstva má klesajúcu tendenciu, oproti roku  2003 celková suma podporených projektov klesla o 163 095 040 SKK. Je na mieste tiež povedať, že značnú časť týchto prostriedkov tvorí pomoc plynúca z Nórskeho finančného nástroja.
 
Materiál Správa o bilaterálnej pomoci členských krajín EÚ a Nórskeho kráľovstva Slovenskej republike v roku 2004 nemá finančný, ekonomický, environmentálny vplyv ani vplyv na zamestnanosť, a preto sa Doložka finančných, ekonomických, environmentálnych vplyvov a vplyvov na zamestnanosť nevyhotovuje.